b'\n_START_ARTICLE_\nAssassinat d\'Olof Palme\n_START_SECTION_\nNit de l\'assassinat\n_START_PARAGRAPH_\nTot i la posici\xc3\xb3 d\'Olof Palme com a primer ministre, ell cercava una vida normal. Sovint sortia sense guardaespatlles, i la nit del seu assassinat no estava vigilat. Caminant cap a casa des del Grand Cinema, amb la seva dona, Lisbet Palme, al carrer central d\'Estocolm, Sveav\xc3\xa4gen, a prop de la mitjanit del 28 de febrer de 1986, la parella va ser atacada per un pistoler. Palme va ser ferit de mort a l\'esquena quan eren les 23:21 CET. Un segon tret va ferir a la seva dona._NEWLINE_La policia va dir que un taxista va usar el seu r\xc3\xa0dio m\xc3\xb2bil per donar la veu de l\'alarma. Dues noies assegudes en un cotxe prop de l\'escenari del tiroteig van intentar ajudar al primer ministre. Va ser portat a l\'hospital per\xc3\xb2 en arribar ja havia mort (a les 00:06 CET de l\'1 de mar\xc3\xa7 de 1986). L\'agressor va fugir a l\'Est d\'Estocolm, a trav\xc3\xa9s del Tunnelgatan i va desapar\xc3\xa8ixer._NEWLINE_El vice primer ministre Ingvar Carlsson va assumir immediatament les responsabilitats de primer ministre i com a nou l\xc3\xadder del Partit Socialdem\xc3\xb2crata.\n_START_SECTION_\nDecisi\xc3\xb3 per anar al cinema\n_START_PARAGRAPH_\nLa decisi\xc3\xb3 de Palme per visitar el Grand Cinema va ser feta amb poca antelaci\xc3\xb3. A la tarda, mentre treballava, Lisbet Palme havia parlat d\'anar al cinema, i va cridar al seu fill, M\xc3\xa5rten Palme, a les 5 per parlar de la pel\xc2\xb7l\xc3\xadcula al Grand Cinema. Olof Palme no va sentir res dels plans fins que arrib\xc3\xa0 a casa a dos quarts de set, quan es va reunir amb la seva dona. En aquell moment, Palme ja havia rebutjat la protecci\xc3\xb3 del servei de seguretat. Va parlar per tel\xc3\xa8fon amb el seu fill sobre els plans i, eventualment, ell i Lisbet van decidir reunir-se amb M\xc3\xa5rten i la seva dona, que ja havien comprat entrades per a tots plegats. Aquesta decisi\xc3\xb3 va ser feta aproximadament a les 8 del vespre. Despr\xc3\xa9s de l\'assassinat, la policia va registrar el pis de Palme, a m\xc3\xa9s dels llocs de treball de Lisbet i M\xc3\xa5rten, a la recerca de dispositius de vigil\xc3\xa0ncia ocults, per\xc3\xb2 no en van trobar cap.\n_START_SECTION_\nGran Cinema\n_START_PARAGRAPH_\nA dos quarts de nou, la parella Palme va sortir del seu apartament, sense protecci\xc3\xb3, en direcci\xc3\xb3 a l\'estaci\xc3\xb3 de metro de Gamla Stan. Diverses persones van presenciar el seu cam\xc3\xad breu a l\'estaci\xc3\xb3 i, segons la investigaci\xc3\xb3 de la policia, van notar que hi mancaven els guardaespatlles. La parella va agafar el metro a l\'estaci\xc3\xb3 R\xc3\xa5dmansgatan, des d\'on van caminar fins al Grand Cinema. Es van trobar amb el seu fill i la seva dona fora del cinema a les 9. Olof Palme encara no havia comprat entrades i gaireb\xc3\xa9 totes havien estat venudes. No obstant aix\xc3\xb2, en recon\xc3\xa8ixer-lo, el taquiller va voler que la fam\xc3\xadlia Palme s\'assegu\xc3\xa9s en les millors butaques, i llavors va vendre a Palme les del director del cinema.\n_START_SECTION_\nL\'assassinat\n_START_PARAGRAPH_\nDespr\xc3\xa9s de veure la pel\xc2\xb7l\xc3\xadcula, la fam\xc3\xadlia Palme es va quedar fora del cinema durant uns moments. Per\xc3\xb2 es van separar a un quart de dotze. Olof i Lisbet Palme van anar en direcci\xc3\xb3 sud, a la banda oest de Sveav\xc3\xa4gen, cap a l\'estaci\xc3\xb3 de metro de R\xc3\xa5dmansgatan. En arribar a Adolf Fredriks kyrka ("L\'esgl\xc3\xa9sia d\'Adolf Federic"), van creuar Sveav\xc3\xa4gen i van continuar caminant pel costat oposat. Van parar durant un moment per mirar alguna cosa a una botiga abans de caminar cap a l\'entrada de l\'estaci\xc3\xb3 de metro. A les 11:21 hores, a poca dist\xc3\xa0ncia de l\'entrada de l\'estaci\xc3\xb3, un home va apar\xc3\xa8ixer, li va engegar un tret a Palme a boca de can\xc3\xb3 i va dirigir una altra bala cap a la senyora Palme. Tot seguit, l\'agressor va sortir corrent pel carrer de Tunnelgatan, va pujar les escales a Malmskillnadsgatan i va continuar cap al carrer David Bagar, on va ser vist per darrer cop.\n_START_SECTION_\nTeories de l\'assassinat\n_START_PARAGRAPH_\nL\'assassinat de Palme no s\'ha resolt, per\xc3\xb2 han sorgit teories alternatives envoltant l\'assassinat._NEWLINE_Algunes teories assenyalen que els autors de l\'assassinat van poder ser els serveis secrets de la Rep\xc3\xbablica de Sud-\xc3\xa0frica, ja que aleshores Palme era un decidit lluitador contra l\'apartheid al que estava sotmesa la poblaci\xc3\xb3 negra del pa\xc3\xads afric\xc3\xa0. Altres apunten que va poder ser la CIA o els serveis secrets anglesos, pel fet que el president suec es va destacar per lluitar contra el neoliberalisme (en aquells dies en enlairament) que estaven executant Ronald Reagan i Margaret Thatcher. Tamb\xc3\xa9 es relacionen algunes dictadures sud-americanes. Tot i aix\xc3\xb2, l\'autoria de l\'assassinat continua sent un enigma.'